Diari Oficial de la Generalitat Valenciana


Sumari del DOGV 7370, del 29-09-2014 (2014/8783)

ORDE 79/2014, de 25 de setembre, de la Conselleria d'Educació, Cultura i Esport, per la qual es convoquen i s'aproven les bases reguladores de les ajudes per als programes formatius de qualificació bàsica de la Comunitat Valenciana per al curs 2014-2015.
--------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7370

Data del DOGV
:   29-09-2014

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2014/8783


Data del document
:   25-09-2014

Organisme emissor
:   Conselleria d'Educació, Cultura i Esport

Tipus de document
:   Ordre

Correcció d'errades

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * ajuda pública

ORDE 79/2014, de 25 de setembre, de la Conselleria d'Educació, Cultura i Esport, per la qual es convoquen i s'aproven les bases reguladores de les ajudes per als programes formatius de qualificació bàsica de la Comunitat Valenciana per al curs 2014-2015. [2014/8783]  
En la modificació introduïda en l'article 3.10 de la Llei Orgànica 2/2006, de 3 de maig, d'Educació, per l'apartat tres de l'article únic de la Llei Orgànica 8/2013, de 9 de desembre, per a la millora de la qualitat educativa, es creen els cicles de Formació Professional Bàsica dins de la Formació Professional del sistema educatiu, com a mesura per a facilitar la permanència de l'alumnat en el sistema educatiu i oferir-los majors possibilitats per al seu desenrotllament personal i professional.  
  
El Reial Decret 127/2014, de 28 de febrer, pel qual es regulen aspectes específics de la Formació Professional Bàsica de les ensenyances de Formació Professional del sistema educatiu, s'aproven catorze títols professionals bàsics, es fixen els seus currículums bàsics i es modifica el Reial Decret 1850/2009, de 4 de desembre, sobre expedició de títols acadèmics i professionals corresponents a les ensenyances establides en la Llei Orgànica 2/2006, de 3 de maig, d'Educació.  
  
El Reial Decret 356/2014, de 16 de maig, pel qual s'establixen set títols de Formació Professional Bàsica del catàleg de títols de les ensenyances de Formació Professional, amplia els títols de Formació Professional Bàsica establits en el Reial Decret 127/2014, de 28 de febrer.  
  
La disposició addicional quarta del Reial Decret 127/2014, de 28 de febrer, atribuïx a les administracions educatives la competència per a establir i autoritzar altres ofertes formatives de Formació Professional adaptades a les necessitats de l'alumnat amb necessitats educatives específiques.  
L'Orde 73/2014, de 26 d'agost, de la Conselleria d'Educació, Cultura i Esport, per la qual es regulen els programes formatius de qualificació bàsica de la Comunitat Valenciana.  
La Llei 38/2003, de 17 de novembre, General de Subvencions, en l'article 3.3 establix que els seus preceptes que constituïsquen legislació bàsica s'apliquen a l'activitat subvencional de les administracions de les comunitats autònomes, així com als organismes públics i la resta d'entitats de dret públic amb personalitat jurídica pròpia vinculades a estes o que en depenguen. També li serà aplicable el Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions.  
  
Per tot això, en virtut de les competències conferides per l'article 28.e de la Llei 5/1983, de 30 de desembre, del Consell, i per l'article 47.3 del text refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991, i vista la proposta del director general de Formació Professional i Ensenyances de Règim Especial de data 29 d'agost de 2014,  
  
  
ORDENE  
  
Primer. Objecte  
1. L'objecte d'esta orde és convocar la concessió d'ajudes i aprovar les bases reguladores, en règim de concurrència competitiva, per al curs 2014-2015, per als programes formatius de qualificació bàsica previstos en l'Orde 73/2014, de 26 d'agost, de la Conselleria d'Educació, Cultura i Esport, pel qual es regulen els programes formatius de qualificació bàsica de la Comunitat Valenciana.  
  
2. Tots els programes regulats en esta orde tindran caràcter gratuït per a l'alumnat participant.  
3. Els programes subvencionats hauran de realitzar-se dins de l'àmbit territorial de la Comunitat Valenciana, d'acord amb el que regula esta orde.  
  
  
Segon. Accions susceptibles d'ajuda i naturalesa de les ajudes  
1. Les ajudes previstes en esta disposició tindran la naturalesa jurídica de subvencions públiques, es destinaran al finançament total o parcial de programes formatius de qualificació bàsica que es realitzen a la seua empara i es distribuiran en dos fases, de conformitat amb el que disposen els apartats 8, 12 i 13 d'esta orde.  
2. En compliment del que disposa l'article 7.4 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat adreçats a establir, concedir o modificar ajudes públiques, esta orde no ha de ser notificada a la Comissió Europea per no reunir tots els requisits de l'apartat 1 de l'article 107.1 del Tractat de Funcionament de la Unió Europea. No tots els seus destinataris tenen la condició d'empresa, i, en tot cas, les subvencions que es concediran no reporten cap avantatge econòmic ni es falseja, pel fet d'atorgar-les, la competència perquè no afecten intercanvis comercials.  
  
  
Tercer. Modalitats  
Les subvencions es concediran per a la realització de les següents modalitats de programes:  
a) Programes formatius de qualificació bàsica ordinaris.  
b) Programes formatius de qualificació bàsica adaptada a persones amb necessitats educatives especials permanents.  
  
Quart. Entitats beneficiàries  
1. Podran ser beneficiàries de les subvencions previstes en esta orde ens territorials, mancomunitats i institucions sense ànim de lucre, sota la coordinació de les administracions educatives, sempre que les eixes entitats hagen impartit programes de qualificació professional inicial en les modalitats de aules de qualificació professional inicial i programes polivalents d'aules i tallers o especial.  
  
2. En tot cas, els perceptors de les diferents ajudes hauran de tindre personalitat jurídica pròpia i reunir els requisits generals següents, que hauran de complir amb anterioritat a la finalització del termini de presentació de sol·licituds:  
a) Estar al corrent de les obligacions tributàries i de Seguretat Social, en aplicació dels articles 22 i 23 del Reial Decret 887/2006, de 21 de juliol, pel qual s'aprova el Reglament de la Llei 38/2003, General de Subvencions.  
b) Haver complit les obligacions adquirides en el supòsit d'haver percebut altres subvencions de la Generalitat en matèria d'accions formatives semblants en l'exercici anterior.  
c) Acreditar capacitat suficient en mitjans materials, humans i organitzatius per a complir els objectius establits en el programa.  
  
d) No estar incursos en les causes de prohibició previstes en l'article 13 de la Llei 38/2003, de 17 de novembre, General de Subvencions.  
  
e) Acreditar documentalment, en el cas d'entitats sense ànim de lucre, estar inscrites en els registres corresponents.  
3. Les entitats promotores de programes formatius de qualificació bàsica de la modalitat adaptada a persones amb necessitats educatives especials permanents, una vegada finalitzat el primer curs, i atés el caràcter individualitzat del procés d'ensenyança-aprenentatge d'este alumnat, podran sol·licitar ajudes amb la finalitat de constituir grups que integren alumnat de primer i segon curs, així com repetidors, tots ells del primer curs, amb el límit d'alumnes fixats en l'article 16 de l'Orde de 73/2014, de 26 d'agost, de la Conselleria d'Educació, Cultura i Esport, per la qual es regulen els programes formatius de qualificació bàsica de la Comunitat Valenciana, sense perjuí que també puguen constituir-se grups específics de primer i segon curs, respectivament, i en este cas l'alumnat repetidor necessàriament formarà part del grup de segon curs, llevat que el grup constituït siga únic.  
  
4. Els programes hauran de ser organitzats i impartits pel mateix sol·licitant, i no admetrà la subcontractació.  
5. La concessió de la subvenció corresponent a la primera fase comporta l'autorització de la impartició del programa formatiu de qualificació bàsica per a l'esmentat curs, sense perjuí que la falta de concessió de la subvenció de la segona fase determine necessàriament la revocació de l'autorització.  
  
Quint. Convocatòria, presentació de sol·licituds i termini  
1. El termini per a presentar les sol·licituds és de quinze dies hàbils a comptar de l'endemà de la publicació d'esta convocatòria en el Diari Oficial de la Comunitat Valenciana.  
2. Les sol·licituds per a l'obtenció de les subvencions acollides a les modalitats de programes formatius de qualificació bàsica ordinaris i programes formatius de qualificació bàsica adaptada a persones amb necessitats educatives especials permanents, hauran d'adreçar-se a la direcció general amb competències en matèria de Formació Professional de la conselleria amb competències en matèria d'educació, i es presentaran emplenant per duplicat el model normalitzat específic referit als programes formatius de qualificació bàsica, i adjuntant-hi la documentació que s'indica en l'apartat sèptim d'esta orde i que figura en Internet en l'adreça corresponent a esta conselleria: ?www.edu.gva.es/eva?.  
  
Les sol·licituds s'hauran d'adreçar als corresponents registres de la Conselleria d'Educació, Cultura i Esport o de les direccions territorials d'Educació, Cultura i Esport, o es presentaran per qualsevol altra de les formes establides en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i es presentaran per mitjà dels impresos de models normalitzats (annex IV d'esta orde).  
  
Sext. Finançament  
La concessió de les ajudes previstes en esta convocatòria tindrà caràcter plurianual i es finançarà amb càrrec a l'aplicació pressupostària 47.12.63.007.32.3, línia de subvenció T7875, per al finançament dels programes formatius de qualificació bàsica per al curs escolar 2014/2015. La Conselleria d'Educació, Cultura i Esport destinarà per a les dos fases un import màxim de 6.422.933.84 euros.  
A la primera fase dels programes formatius de qualificació bàsica d'estes modalitats, es destinarà un import màxim d'5.227.008.25 euros, amb càrrec a l'anualitat 2014 de la Llei 6/2013, de 26 de desembre, de Pressupostos de la Generalitat per a l'exercici 2014.  
  
A la segona fase dels programes formatius de qualificació bàsica d'estes modalitats, es destinarà un import màxim d'6.924.121.86 euros, amb càrrec a l'anualitat 2015, i quedarà condicionat a l'existència de crèdit pressupostari adequat i suficient per a atendre-les en la corresponent llei de pressupostos de la Generalitat per a l'exercici 2015, de conformitat amb l'article 29 del text refós de la Llei d'Hisenda Pública de la Generalitat.  
Així mateix, el referit import podrà ser minorat quan, en el marc de les polítiques d'estabilitat pressupostària i sostenibilitat financera, s'adopten mesures de no-disponibilitat que afecten els crèdits de la línia de subvenció que el finança.  
  
Sèptim. Projecte socioeducatiu i documentació  
1. Junt amb la sol·licitud indicada en l'apartat quint d'esta orde, les entitats que sol·liciten subvencions per al desenrotllament dels programes formatius de qualificació bàsica presentaran la documentació següent:  
A) El projecte socioeducatiu (annex V d'esta orde).  
B) La documentació general.  
A) El projecte socioeducatiu del programa  
Caldrà elaborar un projecte socioeducatiu per cada programa que se sol·licite, atenent el que disposa l'article 22 de l'Orde 73/2014, de 26 d'agost, de la Conselleria d'Educació, Cultura i Esport, per la qual es regulen els programes formatius de qualificació professional bàsica de la Comunitat Valenciana, i segons el model normalitzat disposat en la pàgina web de la Conselleria d'Educació, Cultura i Esport, en què, entre d'altres, s'arrepleguen els apartats següents:  
  
Dades de l'entitat sol·licitant i del programa sol·licitat: modalitat i denominació del programa obtingudes del catàleg de qualificacions de nivell 1 que figura en la pàgina web de la Conselleria d'Educació, Cultura i Esport.  
0. Justificació i necessitat del programa.  
1. Trajectòria de l'entitat.  
1.1. Experiència en el desenrotllament i la impartició de programes de qualificació professional inicial i de garantia social  
1.2. Trajectòria en l'orientació i la gestió de la prossecució d'estudis del seu alumnat.  
1.3. Trajectòria en la inserció laboral del seu alumnat.  
2. Infraestructura.  
2.1. Instal·lacions.  
2.2. Equipament.  
2.3. Condicions ambientals, higienicosanitàries i de seguretat.  
3. Recursos tecnicopedagògics.  
3.1. Disseny curricular.  
3.2. Metodologia.  
3.3. Professorat.  
4. Pressupost econòmic amb avaluació dels costos següents:  
Part A) Professorat.  
Part B) Gastos generals.  
B) Documentació general. Es presentarà la següent documentació per entitat, amb independència del nombre de programes sol·licitats:  
  
a) Certificat acreditatiu de les fonts de finançament d'aquella part del projecte que no subvencione la conselleria amb competències en matèria d'educació.  
b) Testimoni judicial, certificats telemàtics o transmissions de dades, o certificat administratiu de no estar incursos en les causes de prohibició previstes en l'article 13 de la Llei 38/2003. Quan no puguen ser expedits per una autoritat competent, podrà ser substituïts per una declaració responsable atorgada davant d'una autoritat administrativa o d'un notari públic (annex III d'esta orde).  
c) Fitxa de domiciliació bancària (annex VI d'esta orde).  
d) D'acord amb el que preveu l'article 5 del Decret 165/2010, de 8 d'octubre, del Consell, pel qual s'establixen mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic, en l'apartat J) del model de sol·licitud s'hi inclou la possibilitat que el sol·licitant autoritze expressament la Conselleria d'Educació, Cultura i Esport per a obtindre directament l'acreditació del compliment de les obligacions tributàries i davant de la Seguretat Social.  
No obstant això, si els sol·licitants deneguen este consentiment, hauran d'aportar els documents següents:  
- Certificat positiu de l'Agència Estatal d'Administració Tributària que acredite que el sol·licitant es troba al corrent de les seues obligacions.  
- Certificat de la Tresoreria de la Seguretat Social que acredite que el sol·licitant es troba al corrent de les seues obligacions.  
- Certificat de les direccions territorials de la Conselleria d'Hisenda i Administració Pública de la Generalitat que acredite que el sol·licitant no té deutes de naturalesa tributària amb esta.  
e) Altres documents:  
- Documentació acreditativa i identificativa del sol·licitant i del seu representant legal.  
- Documentació d'identificació fiscal del sol·licitant.  
- Acreditació de la inscripció de l'entitat en el registre corresponent.  
  
- En el cas que l'entitat promotora siga una entitat territorial pública, certificat de l'acord de l'òrgan competent que autoritze la sol·licitud.  
  
- Acreditació, si és el cas, de l'experiència de l'entitat en l'atenció, formació i inserció de jóvens amb necessitats educatives especials.  
  
- Relació d'un mínim de tres empreses amb què l'entitat haja establit contacte amb vista a la realització del mòdul de Formació en Centres de Treball del seu alumnat, d'ara en avant FCT.  
C) Dades de domiciliació bancària.  
1. D'acord amb el model de domiciliació bancària facilitat a este efecte, llevat que ja conste en la conselleria amb competències en matèria d'educació, i en este cas s'hi haurà de fer referència expressa per escrit.  
2. Quan la sol·licitud no reunisca els requisits assenyalats en l'article 71.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'acompanye de la documentació que d'acord amb esta orde siga exigible, es requerirà l'interessat perquè, en el termini de deu dies, esmene la falta o aporte els documents preceptius, amb la indicació que si no ho fa així, es considerarà que desistix de la seua petició, després d'una resolució que haurà de ser dictada en els termes que preveu l'article 42 de la Llei 30/1992, de 26 de novembre.  
3. En el cas que els documents que han d'acompanyar la petició de concessió de les ajudes ja estiguen en poder de qualsevol òrgan de l'administració actuant, el sol·licitant podrà acollir-se al que establix l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que es faça constar per escrit la data i l'òrgan o dependència en què van ser presentats i que no hagen transcorregut mes de cinc anys des de la finalització del procediment a què corresponguen.  
  
En els supòsits d'impossibilitat material d'obtindre el document, l'òrgan competent podrà requerir al sol·licitant que el presente o, a falta d'això, que acredite per uns altres mitjans els requisits a què es referix el document.  
  
Octau. Costos elegibles  
1. En este apartat es comptaran com a costos elegibles per al pagament de la subvenció tots els costos ocasionats pel centre escolar des de l'inici del curs 2014/2015, i es distribuiran de la forma següent:  
  
Part A. Professorat i control de docència.  
Part B. Gastos generals.  
  
Part A. Professorat i control de la docència  
La contractació del professorat es formalitzarà l'1 de setembre de 2014 a fi de poder realitzar les tasques prèvies a l'inici del curs.  
Així mateix, finalitzarà la contractació del professorat quan acabe el curs escolar, d'acord amb el que establix anualment el calendari escolar de la Conselleria d'Educació, Cultura i Esport, perquè puga realitzar les tasques de final de curs.  
En este apartat es podran imputar els costos següents:  
a) Salaris del professorat: docència, incloent-hi les hores lectives i les de tutoria, i les tasques prèvies i conclusives de l'acció formativa. El professorat podrà dedicar un màxim de dos hores diàries per a activitats complementàries a la docència, sempre que es justifiquen documentalment els salaris amb les corresponents nòmines, i després de la presentació d'una memòria subscrita pel representant legal de l'entitat beneficiària en què s'acredite el tipus d'activitat exercida en eixe horari i la necessitat d'esta.  
b) Gastos de la Seguretat Social a càrrec de l'entitat promotora quan haja contractat el professorat en règim de dret laboral, amb obligació de l'afiliació i/o l'alta en la Seguretat Social.  
Únicament s'admetran justificants de pagament a persones físiques, tant si el servici ha sigut prestat pel personal de l'entitat promotora, com si s'ha contractat una prestació de servicis professionals amb persones alienes a esta.  
  
Part B. Gastos generals  
Comprendrà els gastos d'organització o institucionals. Es classifiquen en costos indirectes i costos directes.  
a) Costos indirectes:  
- Gastos d'assegurances d'accidents de l'alumnat, que comprendran l'accident in itinere i els succeïts en les pràctiques no laborals.  
- Gastos per assegurança de responsabilitat civil de formadors i alumnat.  
- Gastos de personal directiu i administratiu atribuïbles a la realització de l'acció formativa. La contractació d'estos professionals que tinguen intervenció en l'acció formativa per a tasques de coordinació, assessorament i administració haurà de justificar-se en el projecte indicant-se els costos que s'imputen a càrrec del programa. En cap cas este gasto podrà superar el 20 % de la part B que figure en la resolució de concessió.  
- Gastos de publicitat dels programes formatius de qualificació bàsica que responguen a les actuacions realitzades en compliment del que disposa l'apartat 18 d'esta orde.  
- Gastos de lloguers, tant d'instal·lacions com de maquinària relacionada directament amb la docència.  
- Gastos d'energia elèctrica, combustible i, en general, manteniment de les instal·lacions i equips docents.  
- Gastos de comunicació (fax, telèfon, connexió a Internet, etc.).  
- Gastos de desplaçament del professorat derivats de l'assistència a reunions de coordinació i trobades convocades per la conselleria amb competències en matèria d'educació.  
b) Costos directes:  
- Material consumible adquirit per a la impartició de la docència no recuperable a la finalització del programa formatiu de qualificació bàsica, i relatiu a les distintes àrees que integren esta acció formativa.  
- Altres costos: compra de material didàctic, gastos de recopilació i impressió de materials d'ensenyança i gastos d'activitats complementàries amb l'autorització prèvia de la direcció general amb competències en matèria de Formació Professional del sistema educatiu.  
2. El finançament dels costos previstos per este apartat es realitzarà amb càrrec als pressupostos de la conselleria amb competències en matèria d'educació que s'establisquen anualment per al desenrotllament dels programes formatius de qualificació bàsica.  
3. L'import de les subvencions previstes en esta orde no podrà ser, en cap cas, d'una quantia que, aïlladament o en concurrència amb altres subvencions, ajudes, ingressos, o recursos d'altres administracions públiques o d'altres ens públics o privats, nacionals o internacionals, supere el cost del projecte. En el cas de rebre subvencions o ajudes per a l'acció formativa, el representant de l'entitat en certificarà la quantitat i l'origen. Quan l'import de les subvencions percebudes per l'entitat supere el cost de l'activitat que haja de realitzar i la subvenció principal siga de la Generalitat, correspondrà el reintegrament de l'excés obtingut sobre el cost de l'activitat.  
  
  
Nové. Quantia de la subvenció  
La subvenció que es concedirà per transferències corrents, tant en la primera com en la segona fase de les modalitats de programes formatius de qualificació bàsica previstes en esta orde, s'establirà d'acord amb els següents mòduls econòmics:  
Part A. Professorat i control de docència: un màxim de 52,5 euros per hora i grup d'alumnes, siga quina siga la modalitat del programa formatiu de qualificació bàsica, sense que el nombre d'alumnes siga rellevant a este efecte.  
Part B. Gastos generals: un màxim de 22,5 euros per hora i grup d'alumnes, siga quina siga la modalitat del programa formatiu de qualificació bàsica, sense que el nombre d'alumnes siga rellevant a este efecte.  
Així mateix, el càlcul de les quanties corresponents a la primera i segona fase es realitzarà tenint en compte que, del total de 960 hores que corresponen a cada programa formatiu de qualificació bàsica, 320 hores corresponen a la primera fase i 640 hores a la segona fase, de les quals un mínim de 80 hores correspondran al mòdul professional de FCT.  
  
Deu. Instrucció del procediment  
1. A fi de valorar les sol·licituds dels programes formatius de qualificació bàsica, es crea una comissió de valoració de programes formatius de qualificació bàsica, que valorarà totes i cada una de les distintes sol·licituds tenint en compte la distribució territorial de les modalitats, i el funcionament de la qual es regirà pel règim previst per als òrgans col·legiats en el capítol II del títol II de la Llei 30/1992, de Règim Jurídic de les Administracions Públiques i del Procediment Administratiu Comú.  
  
2. La composició serà la següent:  
- Presidència: la subdirectora general de Formació Professional i Ensenyances de Règim Especial.  
- Vocalies:  
- El/la cap de la Secció del Servici de Gestió de la Formació i Qualificació Professional.  
- Un/a representant de la Inspecció Educativa.  
- Tres vocals nomenats pel director general de Formació Professional i Ensenyances de Règim Especial.  
- Un/a tècnic/a del Servici de Gestió de la Formació i Qualificació Professional, que actuarà com a secretari.  
3. A les reunions de la comissió de valoració podran assistir, amb veu però sense vot, representants dels sindicats amb presència en la Mesa Sectorial d'Educació i de les organitzacions empresarials més representatives de l'ensenyança privada concertada.  
4. La comissió de valoració de programes formatius de qualificació bàsica supervisarà inicialment el compliment dels requisits previstos en esta orde i realitzarà la valoració formal i material de les sol·licituds presentades en funció dels criteris de valoració que es detallen en l'annex I d'esta orde. Finalment, proposarà l'atorgament o la denegació de les subvencions previstes en esta orde.  
  
5. La comissió de valoració proposarà la quantia del mòdul econòmic que s'aplicarà a cada programa, tant en la primera com en la segona fase.  
6. En el cas que queden sol·licituds de programes formatius de qualificació bàsica presentades a l'empara d'esta orde de convocatòria valorades positivament d'acord amb el procediment establit i que no hagen pogut ser ateses per falta de disponibilitat pressupostària, es constituiran en una llista de reserva degudament ordenada, i podran ser resoltes favorablement en la mesura que es dispose de crèdit en la línia pressupostària corresponent com a conseqüència de renúncies a subvencions concedides i d'acord amb els criteris de selecció al respecte establits en l'apartat onze d'esta orde.  
  
7. La comissió de valoració podrà proposar la denegació de les ajudes en la segona fase, en el cas que es produïsca algun incompliment greu durant el desenrotllament de la primera fase dels programes formatius de qualificació bàsica. L'alumnat que, com a conseqüència de la denegació de l'ajuda, siga afectat amb la pèrdua del seu lloc escolar, serà atés en un programa, si és possible, de la mateixa qualificació o complementària, en la mateixa localitat o comarca.  
  
8. Per mitjà de la valoració de l'apartat 4, «Adequació i oportunitat», de l'annex I d'esta orde, la comissió de valoració vetlarà per la més adequada distribució territorial de les distintes modalitats i perfils dels programes formatius de qualificació bàsica tenint en compte variables com ara la xarxa consolidada de programes impartits en centres públics i centres o entitats col·laboradors, el nombre d'habitants de la localitat o zona/comarca, o les qualificacions més demanades o convenients, amb l'objecte d'evitar ofertes superposades i disposar d'una oferta coherent i de dimensió adequada de programes.  
  
  
Onze. Renúncies, programes no activats i criteris de selecció de les reserves  
1. En el termini de quinze dies hàbils a partir de l'endemà de ser publicada la resolució de concessió d'ajudes per a la impartició dels programes formatius de qualificació bàsica, les entitats i els centres beneficiaris podran presentar la renúncia a les ajudes concedides per mitjà d'un escrit firmat pel seu representant legal en què s'al·leguen les causes d'esta renúncia.  
2. En cas de renúncia, la comissió de valoració dels programes formatius de qualificació bàsica proposarà l'atorgament de les ajudes a què s'haja renunciat seguint l'orde de reserva establit a este efecte i l'adequada correspondència per província i modalitat.  
  
3. Una vegada finalitzat el procediment d'admissió de l'alumnat dels programes formatius de qualificació bàsica en el mes de setembre, no seran activats aquells programes amb un nombre insuficient d'alumnat d'acord amb els mínims establits per a cada modalitat en l'article 16 de l'Orde 73/2014, de 26 d'agost, de la Conselleria d'Educació, Cultura i Esport, per la qual es regulen els programes formatius de qualificació bàsica de la Comunitat Valenciana, sempre que l'alumnat preinscrit puga ser admés en programes de la mateixa localitat o comarca de semblants característiques.  
En este cas, les entitats o els centres afectats perdran la subvenció concedida mitjançant una resolució expressa.  
4. Quan l'alumnat preinscrit no puga ser admés en programes de la mateixa localitat o comarca de semblants característiques, estos programes es podran activar amb un nombre inferior al mínim.  
  
Dotze. Òrgan competent per a resoldre  
1. L'òrgan competent per a resoldre el procediment de concessió de subvencions per al desenrotllament dels programes formatius de qualificació bàsica és la direcció general amb competències en matèria de Formació Professional, per delegació de la consellera amb competències en matèria d'educació.  
2. El mencionat òrgan resoldrà en dos fases l'atorgament o la denegació de les subvencions previstes en esta orde.  
3. El termini màxim de resolució i notificació serà, per a la primera fase, de tres mesos des de l'endemà de ser publicada l'orde de convocatòria de subvencions als programes formatius de qualificació bàsica.  
  
Transcorregut el termini per a dictar i notificar la resolució corresponent a la primera fase, podrà considerar-se desestimada la sol·licitud per silenci administratiu, en els termes establits en l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sense perjuí que subsistisca l'obligació legal de resoldre sobre la petició formulada.  
  
4. La primera fase començarà l'1 de setembre de 2014 i finalitzarà el 31 de desembre de 2014.  
5. La segona fase començarà l'1 de gener de 2015 i finalitzarà quan acabe el curs escolar 2014/2015.  
6. A efectes lectius, la data de començament i de finalització del programa coincidirà amb la que s'establisca en el calendari escolar per al primer curs de les ensenyances de Formació Professional.  
7. La resolució de la segona fase estarà condicionada a la correcta justificació i realització de la primera fase, i serà necessari l'informe favorable de la Inspecció Educativa sobre la realització de la primera fase. El termini per a la resolució d'esta segona fase serà de dos mesos des de la publicació en el Diari Oficial de la Comunitat Valenciana de la totalitat de la línea de crèdit i de l'import global màxim destinat a la concessió de les subvencions previstes en la present orde.  
La concessió de la subvenció per a la primera fase no suposa cap obligació per a la Generalitat quant al finançament de la segona fase, si bé, en este cas, la conselleria amb competències en matèria d'educació adoptarà les mesures necessàries perquè l'alumnat afectat reba les ensenyances corresponents.  
8. Les resolucions de concessió de subvencions contindran, com a mínim, els punts següents:  
a) Identificació del beneficiari.  
b) Denominació del programa.  
c) Localitat i comarca d'impartició.  
d) Modalitat.  
e) Nombre d'alumnes.  
f) Subvencions atorgades amb càrrec als pressupostos de la conselleria amb competències en matèria d'educació per al finançament dels gastos previstos per esta orde desglossades per conceptes.  
g) Qualssevol altres especificacions que es considere oportú incorporar en cada cas concret.  
9. Les subvencions concedides de totes les modalitats dels programes formatius de qualificació bàsica es publicaran en el Diari Oficial de la Comunitat Valenciana.  
10. Les resolucions que dicte la conselleria amb competències en matèria d'educació o l'òrgan en què delegue a l'empara d'esta orde, esgoten la via administrativa, i contra estes podrà interposar-se potestativament un recurs de reposició en el termini d'un mes a comptar de l'endemà de ser publicades o notificades, de conformitat amb el que disposen els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o directament un recurs contenciós administratiu davant de la Sala Contenciosa Administratiu del Tribunal Superior de Justícia de la Comunitat Valenciana en el termini de dos mesos a comptar de l'endemà de ser notificada o publicada la resolució, d'acord amb el que establixen els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa.  
  
  
Tretze. Pagament de la subvenció  
1. El pagament de la subvenció per al desenrotllament de la primera fase s'efectuarà tenint en compte els aspectes següents:  
a) Costos imputables als gastos de transferències corrents de la primera fase indicats com a parts A i B en l'apartat 8 d'esta orde.  
Una vegada començat el programa i complida per l'entitat l'obligació d'aportar la documentació d'inici prevista en l'apartat 16 d'esta orde, es podrà realitzar la bestreta del màxim legal d'un 40 % de la subvenció concedida corresponent a transferències corrents en el cas d'entitats públiques, o del màxim legal que, si és el cas, establisquen les disposicions legals aplicables, sense que siga exigible l'aportació d'un aval bancari, d'acord amb l'exempció prevista en l'article 47.bis del text refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991.  
  
Quan es tracte d'altres entitats i en virtut del que establix l'esmentat article, l'entitat sol·licitant haurà de garantir l'esmentada bestreta del 40 %, o del que legalment s'establisca, per mitjà de l'aportació d'un aval bancari.  
En tot cas, l'aval haurà d'estar constituït amb renúncia al benefici d'excussió o amb caràcter solidari.  
El percentatge restant de la subvenció en concepte de transferències corrents es farà efectiu quan finalitze esta primera fase i després de la presentació, per part de l'entitat beneficiària del programa, de la declaració de gastos, firmada pel representant de l'entitat, i la justificació dels gastos indicats en la declaració anterior. La justificació de gastos haurà de realitzar-se fins al 20 de novembre de 2014.  
  
Les entitats públiques podran presentar una declaració dels costos socials i de les nòmines corresponents als mesos de novembre i desembre de 2014 per mitjà d'un escrit del secretari de la corporació en què queden expressades les quantitats exactes a este efecte i el compromís de presentar els corresponents documents compulsats abans del 10 de febrer de l'any següent. En el cas de les altres entitats, la declaració la realitzarà el representant de l'entitat.  
2. El pagament de la subvenció per al desenrotllament de la segona fase inclou els costos imputables als gastos de transferències corrents distribuïts entre la part A i la part B, segons el que disposa l'apartat octau d'esta orde.  
Una vegada presentada per l'entitat la documentació corresponent a esta segona fase prevista en l'apartat setze d'esta orde, es podrà realitzar la bestreta d'un 40 % de la subvenció concedida, o del percentatge màxim que legalment puga establir-se, corresponent a transferències corrents en el cas d'entitats públiques, sense que siga exigible l'aportació d'un aval bancari, d'acord amb l'exempció prevista en l'article 47.bis del text refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991.  
  
Quan es tracte d'altres entitats i en virtut del que establix l'esmentat article, l'entitat sol·licitant haurà de garantir l'esmentada bestreta del 40 %, o del que legalment puga establir-se amb caràcter màxim, per mitjà de l'aportació d'un aval bancari.  
En tot cas, l'aval haurà d'estar constituït amb renúncia al benefici d'excussió o amb caràcter solidari.  
D'acord amb el que establix l'article 46 del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions, es constituirà una garantia per l'import igual a la quantitat de la subvenció a compte o avançat.  
  
Les garanties es cancel·laran per acord del director general de Formació Professional i Ensenyances de Règim Especial, competent per a resoldre la subvenció per delegació de la consellera d'Educació, Cultura i Esport, en els casos següents:  
- Una vegada comprovada de conformitat l'adequada justificació de la bestreta, d'acord amb el que establix esta orde.  
- Quan s'hagen reintegrat les quantitats avançades.  
El percentatge restant de la subvenció en concepte de transferències corrents es farà efectiu quan finalitze esta segona fase i després de la presentació, per part de l'entitat beneficiària del programa, de la declaració de gastos, firmada pel representant de l'entitat, i la justificació dels gastos indicats en la declaració anterior. La justificació de gastos haurà de realitzar-se abans del 10 de juliol de 2015.  
3. Quan les activitats del programa formatiu de qualificació bàsica hagen sigut finançades amb la subvenció i, a més, amb fons propis o altres subvencions o recursos, haurà d'acreditar-se en la justificació l'import, la procedència i l'aplicació d'eixos fons a les activitats subvencionades.  
  
  
Catorze. Obligacions de les entitats beneficiàries  
1. Són obligacions de les entitats beneficiàries:  
a) Realitzar el programa formatiu de qualificació bàsica subvencionat amb subjecció a l'Orde 73/2014, de 26 d'agost, de la Conselleria d'Educació, Cultura i Esport, per la qual es regulen els programes formatius de qualificació bàsica de la Comunitat Valenciana; a la present orde; a la resolució aprovatòria, i, en allò que no contradiga cap de les anteriors, al projecte socioeducatiu d'actuació.  
Davant de qualsevol variació substancial en el contingut del programa, haurà de demanar-se autorització a la direcció general amb competències en matèria de Formació Professional del sistema educatiu, i només en el cas que hi haja aprovació expressa seua, emesa per un escrit en el termini dels trenta dies següents a la data de presentació de la sol·licitud d'autorització, podrà executar-se el projecte d'acord amb les condicions de la sol·licitud cursada. En el cas que no s'aprove en l'esmentat termini, la sol·licitud formulada s'haurà de considerar desestimada.  
  
b) Aportar els recursos necessaris per al desenrotllament del programa, en compliment de l'orde de convocatòria, la resolució aprovatòria i el projecte socioeducatiu presentat.  
c) Justificar davant de la direcció general amb competències en matèria de Formació Professional del sistema educatiu l'adscripció de les subvencions als fins per als quals van ser atorgades, en els termes de l'article 47 del text refós de la Llei d'Hisenda Pública de la Generalitat Valenciana, i en els terminis establits en l'apartat tretze d'esta orde.  
  
d) Sotmetre's a la supervisió dels programes per personal de la conselleria amb competències en matèria d'educació i a les actuacions de control financer que legalment corresponguen.  
e) Facilitar l'assistència del personal docent i de coordinació dels programes formatius de qualificació bàsica a les reunions i trobades que siguen promogudes per la conselleria amb competències en matèria d'educació per al millor desenrotllament d'esta acció formativa.  
f) Aportar, després de la finalització del projecte, la memòria de l'acció formativa, d'acord amb el model de l'annex II d'esta orde, tal com preveu l'article 31 de l'Orde 73/2014, de 26 d'agost, de la Conselleria d'Educació, Cultura i Esport, per la qual es regulen els programes formatius de qualificació bàsica de la Comunitat Valenciana.  
  
g) Comunicar a la direcció general amb competències en matèria de Formació Professional del sistema educatiu l'obtenció d'altres subvencions, ajudes, ingressos o recursos que financen les activitats subvencionades. Esta comunicació haurà d'efectuar-se tan prompte com es conega, i, en tot cas, abans de la justificació de l'aplicació donada als fons percebuts.  
h) No percebre cap quantitat de l'alumnat participant en el programa subvencionat.  
i) D'acord amb el que preveu l'article 5 del Decret 165/2010, de 8 d'octubre, del Consell, pel qual s'establixen mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic, en l'apartat J) del model de sol·licitud s'hi inclou la possibilitat que el sol·licitant autoritze expressament la Conselleria d'Educació, Cultura i Esport per a obtindre directament l'acreditació del compliment de les obligacions tributàries i davant de la Seguretat Social.  
No obstant això, si els sol·licitants deneguen este consentiment, hauran d'aportar la documentació següent:  
- Certificat positiu de l'Agència Estatal de l'Administració Tributària que acredite que el sol·licitant es troba al corrent de les seues obligacions.  
- Certificat de la Tresoreria de la Seguretat Social que acredite que el sol·licitant es troba al corrent de les seues obligacions.  
- Certificat de les direccions territorials de la Conselleria d'Hisenda i Administració Pública de la Generalitat que acredite que el sol·licitant no té deutes de naturalesa tributària amb esta.  
j) Disposar dels llibres comptables, dels registres diligenciats i de la resta de documents degudament auditats en els termes exigits per la legislació mercantil i sectorial aplicable al beneficiari en cada cas, així com de tots els estats comptables i registres específics que siguen exigits per les bases reguladores de les subvencions, amb la finalitat de garantir l'adequat exercici de les facultats de comprovació i control.  
k) Conservar els documents justificatius de l'aplicació dels fons rebuts, inclosos els documents electrònics, mentres puguen ser objecte de les actuacions de comprovació i control.  
l) Adoptar les mesures de difusió contingudes en l'apartat 4 de l'article 18 de la Llei General de Subvencions i en l'apartat 18 d'esta orde.  
  
m) Reintegrar els fons percebuts en els supòsits previstos en l'article 37 de la Llei General de Subvencions.  
n) A efectes organitzatius i a fi de complir l'Orde 73/2014, de 26 d'agost, de la Conselleria d'Educació, Cultura i Esport, per la qual es regulen els programes formatius de qualificació bàsica de la Comunitat Valenciana, les entitats i els centres que els promoguen a l'empara d'esta orde faran les previsions necessàries de personal i d'instal·lacions per a atendre el procés d'admissió i matrícula de l'alumnat en les dates que a este efecte fixe l'Administració educativa.  
  
2. L'incompliment de les anteriors obligacions donarà lloc a l'exigència de les responsabilitats o sancions que corresponguen, d'acord amb el que disposa el títol IV de la Llei 38/2003, de 17 de novembre, General de Subvencions.  
  
Quinze. Minoracions i reintegrament de l'ajuda concedida  
1. L'alteració d'alguna de les característiques del projecte aprovat, l'incompliment d'algunes condicions establides en la resolució de concessió de la subvenció, la falta de justificació de la totalitat dels gastos subvencionats i la concessió, després de la presentació de la sol·licitud d'altres ajudes públiques o privades, o d'altres ingressos o recursos, que en conjunt superen el cost de l'activitat que haja de realitzar el beneficiari, podran donar lloc a la minoració de la subvenció concedida.  
  
En especial, a la vista de la documentació presentada relativa al programa desenrotllat per l'entitat, es minorarà la subvenció concedida en els supòsits següents:  
- Per no haver-se impartit la totalitat de les hores lectives aprovades per resolució. En este supòsit es minorarà proporcionalment la subvenció concedida per a les parts A i B.  
- Per baixes de l'alumnat. Es realitzarà la minoració per este concepte d'acord amb els criteris següents:  
Durant la primera fase del programa formatiu de qualificació bàsica, finalitzat el procés d'admissió i matrícula, si es produïxen baixes d'alumnes, es permetrà donar d'alta nous participants fins a completar el nombre d'alumnes que establisca la resolució de concessió d'ajudes dins del termini de matrícula.  
- Per no haver-se justificat en els termes establits en esta orde i en la resolució de concessió d'ajudes la totalitat dels gastos subvencionats.  
  
2. L'incompliment pel beneficiari de qualsevol dels requisits i condicions i de la resta de circumstàncies que van donar lloc a l'atorgament de la subvenció, la variació de la finalitat de l'actuació o la falta de justificació de l'acció, donaran lloc a la incoació per l'òrgan competent per a la concessió de les ajudes del procediment corresponent, que podrà finalitzar, si és el cas, acordant el reintegrament de les quantitats percebudes i l'exigència de l'interés de demora des del moment del pagament de la subvenció. En la tramitació del procediment es garantirà en tot cas el dret de l'interessat a l'audiència.  
En especial, es podrà revocar la subvenció concedida en els següents supòsits d'incompliment per part de l'entitat:  
- Incompliment de la finalitat per a la qual la subvenció va ser concedida, o de les condicions imposades per a ser concedida en l'aprovació de la programació.  
- Percepció per part de l'entitat beneficiària de qualsevol quantitat econòmica procedent de l'alumnat participant en els cursos.  
- La falsedat de les dades contingudes en la declaració del gasto prevista en l'apartat onze d'esta orde.  
- Qualsevol altre motiu que perjudique el fi últim pel qual la subvenció haja sigut concedida; en particular, l'incompliment dels criteris continguts en esta orde.  
Si és el cas, serà procedent el reintegrament dels fons percebuts en els supòsits que es regulen en l'article 37 de l'esmentada Llei 38/2003, de 17 de novembre, General de Subvencions, sense perjuí del que disposa el títol IV d'esta mateixa llei quant a infraccions i sancions administratives en matèria de subvencions.  
Setze. Documentació d'inici  
1. Per a la primera fase:  
La presentació de la documentació d'inici es farà en el termini de quinze dies des de la data d'inici del curs, davant de la direcció general amb competències en matèria de Formació Professional del sistema educatiu, d'acord amb el model disposat en la pàgina web de la conselleria amb competències en matèria d'educació, comprensiu dels elements següents:  
a) Relació de participants en el programa.  
b) Documentació acreditativa d'haver subscrit i pagat l'assegurança d'accidents i de responsabilitat civil per mitjà de l'aportació de la pòlissa de l'assegurança o la carta de garantia.  
L'assegurança d'accidents de l'alumnat es contractarà des de l'inici del programa i fins que acabe, i comprendrà almenys la següent cobertura i sempre sense franquícia:  
- Assistència mèdica, farmacèutica i hospitalària per quantia il·limitada de qualsevol accident durant l'horari de desenrotllament del programa, incloent-hi el temps necessari per al desplaçament de l'alumne des de la seua residència habitual fins al lloc d'impartició. El desplaçament haurà de cobrir qualsevol mitjà de locomoció.  
- Indemnització mínima de 12.020 euros per defunció i de 24.020 euros per invalidesa permanent derivats d'un accident en el desenrotllament del programa o en el desplaçament.  
- Indemnització diària a l'alumne derivada d'un accident en el desenrotllament del programa que produïsca una impossibilitat d'assistència. El període serà des del sèptim dia de baixa i fins a un màxim d'un any. La indemnització mínima serà de 6,61 euros diaris.  
Les quanties d'ambdós tipus d'indemnitzacions seran actualitzables, si és el cas, en les respectives convocatòries anuals.  
L'entitat estarà obligada a mantindre la cobertura en l'assegurança d'accidents durant tot el període de desenrotllament del programa en què l'alumne estiga d'alta.  
c) Original o fotocòpia compulsada de la documentació acreditativa de la titulació i/o l'experiència professional de l'equip docent.  
d) Altres documents que s'indiquen en les resolucions aprovatòries corresponents.  
e) En la modalitat de programes formatius de qualificació bàsica adaptada a persones amb necessitats educatives especials permanents i en aquells programes de qualificació bàsica ordinaris que integren fins a un màxim de dos alumnes amb necessitats educatives especials, es necessitaran els certificats de discapacitat i els informes psicopedagògics originals o compulsats de data no anterior a sis mesos comptats des de la data d'inici del programa, per a la qual cosa es tindrà en compte l'aplicació de la normativa de protecció de dades de caràcter personal.  
  
2. Per a la segona fase:  
Fins al 15 de gener de 2015, les entitats promotores hauran de presentar en l'administració corresponent, segons la modalitat, els documents següents:  
a) Fitxa actualitzada del model de domiciliació bancària (en el cas que hagen experimentat variacions respecte de la primera fase).  
  
b) Relació nominal actualitzada de l'alumnat del 31 de desembre de cada any.  
d) Relació d'empreses en què s'ha previst realitzar les pràctiques de treball (un màxim de 150 hores).  
c) Escrit original, firmat i segellat, pel qual l'entitat promotora sense ànim de lucre es compromet a avançar el gasto d'esta segona fase.  
  
d) D'acord amb el que preveu l'article 5 del Decret 165/2010, de 8 d'octubre, del Consell, pel qual s'establixen mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic, en l'apartat J) del model de sol·licitud s'hi inclou la possibilitat que el sol·licitant autoritze expressament la Conselleria d'Educació, Cultura i Esport per a obtindre directament l'acreditació del compliment de les obligacions tributàries i davant de la Seguretat Social.  
No obstant això, si els sol·licitants deneguen este consentiment, hauran d'aportar els documents següents:  
- Certificat positiu de l'Agència Estatal d'Administració Tributària que acredite que el sol·licitant es troba al corrent de les seues obligacions.  
- Certificat de la Tresoreria de la Seguretat Social que acredite que el sol·licitant es troba al corrent de les seues obligacions.  
- Certificat de les direccions territorials de la Conselleria d'Hisenda i Administració Pública de la Generalitat que acredite que el sol·licitant no té deutes de naturalesa tributària amb esta.  
  
Dèsset. Control, assistència i supervisió  
1. Les entitats beneficiàries donaran compte mensualment de les altes i baixes de l'alumnat a la direcció general amb competències en matèria de Formació Professional del sistema educatiu i a la Inspecció Educativa.  
2. El seguiment i la supervisió dels programes estaran a càrrec, al llarg de tota l'acció formativa, de personal de la conselleria amb competències en matèria d'educació i dels corresponents servicis d'Inspecció.  
  
  
Díhuit. Difusió  
1. Les entitats promotores faran constar en la publicitat (pòsters, cartells grans, tríptics, fullets informatius...) i en qualsevol campanya de premsa, oral o escrita, referides als programes formatius de qualificació bàsica que les accions formatives se subvencionen amb càrrec a fons procedents de la Generalitat.  
2. El material imprés s'ajustarà a les instruccions i models que a este efecte subministre la direcció general amb competències en matèria de Formació Professional del sistema educatiu.  
3. En les instal·lacions on es duguen a terme programes formatius de qualificació bàsica, es posarà en lloc visible la corresponent retolació que, segons el model normalitzat a este efecte, facilite la direcció general amb competències en matèria de Formació Professional del sistema educatiu.  
  
DISPOSICIONS FINALS  
  
Primera. Delegació  
Es delega en el director general amb competències en matèria de Formació Professional del sistema educatiu la facultat de concedir o de denegar estes ajudes, i se l'autoritza perquè dicte les resolucions i instruccions necessàries per a l'execució d'esta orde; a més, se l'autoritza perquè dicte resolucions que complementen o modifiquen les resolucions anteriors en cas de necessitat, de conformitat amb l'article 19, punt 4, de la Llei General de Subvencions, segons el qual tota alteració de les condicions tingudes en compte per a la concessió de la subvenció, i, en tot cas, l'obtenció concurrent d'altres aportacions fora dels casos permesos en la norma reguladora, podran donar lloc a la modificació de la resolució de la resolució de concessió en els termes establits en la normativa reguladora de la subvenció.  
Es delega en el director amb competències en matèria de Formació Professional del sistema educatiu la resolució dels expedients de reintegrament de la subvenció que siguen pertinents, i se l'autoritza per a l'ampliació de terminis de presentació d'instàncies i justificacions quan es considere aconsellable per al desplegament i l'execució d'esta orde, d'acord amb l'article 49 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
Segona. Producció d'efectes  
Esta orde produirà efectes l'endemà de ser publicada en el Diari Oficial de la Comunitat Valenciana.  
  
De conformitat amb el que establixen els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, contra esta orde, que posa fi a la via administrativa, els interessats podran interposar un recurs potestatiu de reposició o plantejar directament un recurs contenciós administratiu en els terminis i davant dels òrgans que s'indiquen a continuació:  
  
a) Recurs potestatiu de reposició davant de la consellera d'Educació, Cultura i Esport en el termini d'un mes a comptar de l'endemà de ser publicada.  
b) Recurs contenciós administratiu davant del Tribunal Superior de Justícia de la Comunitat Valenciana en el termini de dos mesos a comptar de l'endemà de ser publicada.  
  
València, 25 de setembre de 2014  
  
La consellera d'Educació, Cultura i Esport,  
MARÍA JOSÉ CATALÁ VERDET  
  
  
ANNEX I  
Criteris per a la valoració de sol·licituds d'ajuda a programes formatius de qualificació bàsica previstos en esta orde  
  
Tot projecte socioeducatiu presentat per entitats a l'empara d'esta orde, junt amb la sol·licitud d'ajudes per al desenrotllament dels programes formatius de qualificació bàsica, està subjecte a una doble valoració:  
A) Valoració formal  
B) Valoració material  
A) Valoració formal  
La valoració formal consistix en la comprovació que el projecte socioeducatiu presentat i la resta de documentació complementària complixen els requisits formals exigits per la normativa aplicable.  
  
B) Valoració material  
Serà aplicable en aquelles sol·licituds que hagen superat la valoració formal que es preveu en esta orde i constarà dels apartats següents:  
  
  
1. TRAJECTÒRIA DE L'ENTITAT  
1.1. Experiència  
1.2. Prossecució d'estudis  
1.3. Inserció laboral  
  
2. INFRAESTRUCTURA  
2.1. Instal·lacions  
2.2. Equipament  
2.3. Condicions ambientals, higienicosanitàries i de seguretat  
  
3. RECURSOS TECNICOPEDAGÒGICS  
3.1. Disseny curricular  
3.2. Metodologia  
3.3. Professorat  
  
4. ADEQUACIÓ I OPORTUNITAT  
4.1. Capacitat i oportunitat territorial  
4.2. Compliment  
  
1. Trajectòria de l'entitat  
En este apartat es tindran en compte els aspectes següents:  
1.1. L'experiència de l'entitat en la impartició de programes de qualificació professional inicial o semblants i en el tractament d'alumnat amb dificultats d'aprenentatge i/o adaptació, col·lectius en risc d'exclusió, etc.  
A este efecte es valoraran aspectes com els següents:  
Que l'entitat tinga organitzada l'orientació acadèmica i professional i el suport de l'alumnat no sols durant la realització del programa, sinó una vegada finalitzat.  
Que hi haja un pla d'orientació familiar per mitjà del qual s'ajude també les famílies de l'alumnat que ho requerisquen.  
Que hi haja un pla de seguiment, supervisió i suport de l'alumnat durant, almenys, l'any posterior a la conclusió del programa.  
Que l'entitat, per mitjà de diverses vies (xarrades, visites a centres, empreses o altres entitats, cartelleres, fullets informatius, pàgina web, correu electrònic, SMS, etc.), mantinga informat l'alumnat sobre centres d'educació de persones adultes, instituts, empreses del sector professional corresponent, servicis d'ocupació i de mediació laboral, accions d'informació, orientació i formació dels sindicats i organitzacions empresarials, etc., amb vista a afavorir que prosseguisca els estudis o la inserció laboral.  
Que l'entitat gestione una borsa de treball relativa a la qualificació o qualificacions professionals impartides i per mitjà dels contactes adequats amb empreses del sector de la zona.  
Que hi haja un pla de prossecució d'estudis per a l'alumnat, en funció del seu nivell inicial i de la programació d'objectius previstos al respecte.  
Que l'entitat mantinga, si és el cas, una relació activa amb els centres d'ensenyança de la zona en què l'alumnat del programa o programes impartits per esta puguen completar i/o prosseguir estudis.  
L'esmentada experiència haurà d'acreditar-se documentalment i es valorarà de la manera següent:  
Experiència de més de sis cursos: 4.  
Experiència de fins a sis cursos: 3.  
Experiència de fins a quatre cursos: 2.  
Experiència de fins a dos cursos: 1.  
Experiència de fins a un curs: 0.  
1.2. La prossecució d'estudis per part de l'alumnat una vegada superat el primer nivell dels programes formatius de qualificació bàsica: matriculació en un centre de formació de persones adultes per a cursar el nivell destinat a l'obtenció del Graduat en Educació Secundària; matriculació en cicles formatius de grau mitjà; obtenció del Graduat en Educació Secundària Obligatòria; superació d'algun cicle formatiu.  
  
L'entitat obtindrà puntuació exclusivament per un únic apartat de l'escala següent:  
Un mínim de tres alumnes ha obtingut el títol corresponent a un cicle formatiu de grau mitjà: 4.  
Un mínim de tres alumnes ha obtingut el Graduat en Educació Secundària en un centre de formació de persones adultes o centre autoritzat: 3.  
Un mínim de cinc alumnes s'han matriculat en un cicle formatiu de grau mitjà (cada alumne que haja obtingut un cicle compta per dos matriculats si no s'arriba al llindar de tres titulats): 2.  
Un mínim de set alumnes s'han matriculat en un centre de formació de persones adultes o centre autoritzat amb la intenció d'obtindre el Graduat en Educació Secundària (cada alumne matriculat que haja obtingut el graduat compta per dos matriculats si no s'arriba al llindar de tres graduats): 1.  
En el cas que els llindars siguen inferiors a tots els indicats: 0  
  
1.3. La inserció laboral de l'alumnat es valorarà d'acord amb l'escala següent:  
Inserció laboral superior al 70 %: 4.  
Inserció laboral entre el 50 % i 70 %: 3.  
Inserció laboral entre el 30 % i 49 %: 2.  
Inserció laboral entre el 20 % i 29 %: 1.  
Inserció laboral inferior al 20 %: 0.  
Els resultats corresponents a la prossecució d'estudis (1.2) i a la inserció laboral (1.3) obtinguts per l'entitat es valoraran amb referència al curs que, per lliure elecció, decidisca l'entitat d'entre els quatre cursos anteriors a aquell per al qual es formula la sol·licitud del programa, sense que es puga tindre en consideració el curs immediatament anterior a aquell per al qual se sol·licita el programa. S'admetrà com a màxim el nombre total d'alumnes que finalitzen els programes impartits (programes de qualificació professional inicial) en el curs triat per l'entitat, segons les còpies de les actes acadèmiques que acrediten esta circumstància.  
La documentació que haurà d'aportar-se és la següent:  
. Còpies dels documents justificatius de la prossecució d'estudis de l'alumnat corresponents al curs triat per l'entitat d'entre els quatre anteriors al de l'inici del programa sol·licitat:  
còpies d'actes, matrícules, certificats o títols.  
. Còpies dels contractes laborals subscrits corresponents al curs triat per l'entitat d'entre els quatre anteriors al de l'inici del programa sol·licitat. Per a acreditar la inserció, els contractes hauran de ser a jornada completa i de duració igual o superior a tres mesos, o de sis mesos de duració si són a temps parcial, i hauran d'estar relacionats amb la qualificació o qualificacions objecte del programa de referència o amb la família professional d'esta o tindre-hi un vincle des del punt de vista de l'exercici professional.  
La prossecució d'estudis o inserció laboral de cada alumne amb necessitats educatives especials es considerarà, a l'efecte del càlcul per als subapartats 1.2 i 1.3, com a doble respecte de la dels alumnes sense estes característiques.  
Les entitats promotores de programes formatius de qualificació bàsica o dels anteriors programes de qualificació professional inicial especial o programes de garantia social per a alumnat amb necessitats educatives especials podran aportar com a documentació acreditativa de prossecució d'estudis la matrícula i els certificats d'assistència i aprofitament en centres ocupacionals, tallers d'inserció o altres accions formatives de caràcter ocupacional per mitjà de les quals este alumnat puga millorar la seua formació professional i ocupabilitat.  
La valoració final en l'apartat 1, «Trajectòria de l'entitat», serà el resultat de calcular la mitjana aritmètica de les puntuacions obtingudes en cada un dels seus subapartats.  
2. Infraestructura. Els indicadors susceptibles de valoració en este apartat són els següents:  
2.1. Instal·lacions: aules i instal·lacions disponibles i suficients perquè l'entitat puga impartir els programes sol·licitats sense que es produïsca solapament de mitjans:  
- Una aula per programa, que tindrà un mínim de 30 metres quadrats per a grups de 15 alumnes.  
- Un taller per a realitzar la formació pràctica de cada qualificació, d'acord amb el que indica respecte d'això el reial decret corresponent.  
  
2.2. Equipament: quantitat i qualitat dels equips utilitzats i idoneïtat en relació amb la qualificació o qualificacions del programa, d'acord amb el que indica respecte d'això el reial decret corresponent i el nombre d'alumnes proposat.  
- Estat de conservació i grau d'obsolescència o d'innovació dels equips.  
- Mobiliari docent per a quinze places d'adults, a més dels elements auxiliars.  
- Idoneïtat del mobiliari destinat als alumnes en relació amb les tasques que calga realitzar.  
- Quantitat i suficiència dels materials en relació amb el nombre d'alumnes proposat.  
- Adequació i disponibilitat del material fungible respecte al programa sol·licitat.  
2.3. Condicions ambientals, higièniques i de seguretat:  
- Nivell d'il·luminació.  
- Ventilació i climatització.  
- Banys i servicis higienicosanitaris en un nombre adequat a la capacitat del centre.  
- Condicions higièniques, acústiques, d'habitabilitat i de seguretat exigides per la legislació vigent.  
- Accessibilitat de l'alumnat al lloc d'impartició teòric i pràctic (accés a les persones amb discapacitats físiques, proximitat al nucli de població, comunicacions, etc.).  
- Mesures de seguretat, tant de locals com de maquinària (acústiques, òptiques).  
L'escala de puntuacions aplicable en cada un dels subapartats de l'apartat 2 és la següent:  
  
Nivell del recurs Puntuació  
Molt alt o màxim, molt bo 4  
Alt, bo 3  
Normal, correcte, adequat 2  
Baix, deficient, inadequat o escàs 1  
Molt baix, nul 0  
  
Després de valorar separadament cada un dels subapartats (instal·lacions, equipament i condicions), s'exigirà una puntuació mínima de dos punts en cada un d'ells, i en tot cas s'haurà de complir la normativa vigent en matèria de prevenció de riscos.  
En cas contrari, es denegarà la sol·licitud d'impartició del programa per no tindre els requisits mínims exigibles d'infraestructura.  
En cas de superar els mínims descrits, la valoració final en l'apartat 2, «Infraestructura», serà el resultat de calcular la mitjana aritmètica de la puntuació aconseguida en cada un dels seus subapartats.  
  
3. Recursos tecnicopedagògics  
Els recursos tecnicopedagògics es valoraran d'acord amb els indicadors que a continuació s'indiquen:  
3.1. Disseny curricular del programa. En este subapartat es valorarà:  
  
- El grau en què el disseny curricular del programa garantisca l'èxit dels objectius finals plantejats en el projecte presentat, en funció que, quan finalitze el curs, l'alumnat haja adquirit la formació corresponent a una qualificació professional de nivell 1 completa o més, la maduració personal i la necessària preparació per a la prossecució d'estudis o, si és el cas, la reinserció laboral.   
- El grau de creativitat amb dissenys polivalents que incloguen més d'una qualificació completa.  
- El grau d'innovació i introducció de noves tecnologies en els continguts teoricopràctics del programa sol·licitat.  
- La inclusió en el programa de mòduls complementaris amb continguts de la mateixa família professional o de diferent família, a fi d'augmentar les expectatives d'ocupació de l'alumnat.  
- La qualitat en la programació dels mòduls formatius de caràcter general, de Formació i Orientació Laboral, de Prevenció de Riscos Laborals i Qualitat Mediambiental, i els optatius, així com de l'acció tutorial prevista.  
- La viabilitat i la qualitat del programa formatiu per al mòdul de Formació en Centres de Treball.  
- Planificació i estratègies per a la millora de l'ocupabilitat de l'alumnat i elaboració personal del projecte de prossecució d'estudis i d'inserció laboral.  
Es baremarà d'acord amb l'escala següent:  
  
Nivell del recurs Puntuació  
Excel·lent. Presenta millores substancials (innovació, recursos tecnològics, etc.) respecte dels mínims fixats en el model de qualificació o qualificacions professionals i en relació amb els mòduls de caràcter general: 4.  
Bona. S'ajusta als mínims fixats en el model de qualificació o qualificacions professionals i mòduls de caràcter general: 3.  
Regular. Mostra deficiències lleus respecte dels mínims fixats en el model de qualificació o qualificacions professionals i els mòduls de caràcter general. 2.  
Deficient. Mostra bastants deficiències respecte dels mínims fixats en el model de qualificació o qualificacions professionals i els mòduls de caràcter general: 1.  
Molt deficient. Mostra deficiències molt greus respecte dels mínims fixats en el model de qualificació o qualificacions professionals i en relació amb els mòduls de caràcter general: 0.  
3.2. Metodologia d'impartició. En este subapartat es tindrà en compte:  
- La idoneïtat de la metodologia proposada i l'adequació als objectius del programa, la qualificació o qualificacions professionals que l'integren i les característiques de l'alumnat.  
- Les característiques de la intervenció educativa, l'ús de noves tecnologies, els agrupaments flexibles, el treball en equip i per projectes, etc.  
- L'acció tutorial i l'orientació personalitzada a cada un dels alumnes.  
- El grau de diversificació metodològica que permeta el treball autònom i l'autoaprenentatge.  
- Les corresponents adaptacions curriculars dels mòduls de caràcter general, en funció de la modalitat o dels destinataris del programa.  
  
- Es baremarà d'acord amb l'escala següent:  
  
Nivell del recurs Puntuació  
Excel·lent. Enuncia i s'adequa perfectament a la qualificació o qualificacions sol·licitades, així com als seus objectius i a les característiques de l'alumnat: 4.  
Bo. Enuncia i s'adequa correctament a la qualificació o qualificacions sol·licitades, als seus objectius i a les característiques de l'alumnat: 3.  
Regular. Enuncia breument i s'adequa acceptablement o amb deficiències lleus a la qualificació o qualificacions sol·licitades, als seus objectius i a les característiques de l'alumnat: 2.  
Deficient. Conté deficiències greus en el seu enunciat i no s'adequa a la qualificació o qualificacions sol·licitades, als seus objectius i a les característiques de l'alumnat: 1.  
Molt deficient. Conté deficiències molt greus en el seu enunciat i no s'adequa en absolut a la qualificació o qualificacions sol·licitades, als seus objectius i a les característiques de l'alumnat: 0.  
  
3.3. Professorat  
La titulació acadèmica del professorat serà l'establida per l'Orde 73/2014, de 26 d'agost, de la Conselleria d'Educació, Cultura i Esport, per la qual es regulen els programes formatius de qualificació bàsica de la Comunitat Valenciana.  
En este apartat es valora l'experiència professional demostrada per l'equip docent en conjunt en relació amb la qualificació, la modalitat, els destinataris o la matèria que s'impartirà en el programa, d'acord amb l'escala següent:  
  
Nivell del recurs Puntuació  
Més de cinc cursos d'experiència professional mitjana de l'equip docent: 4.  
Entre quatre i cinc cursos d'experiència professional mitjana de l'equip docent: 3.  
Entre tres i quatre cursos d'experiència professional mitjana de l'equip docent: 2.  
Entre dos i tres cursos d'experiència professional mitjana de l'equip docent: 1.  
Menys de dos cursos d'experiència professional mitjana de l'equip docent, o sense especificar: 0.  
  
Després de valorar separadament cada un dels subapartats (instal·lacions, metodologia i professorat), s'exigirà una puntuació mínima de dos punts en els subapartats 3.1, «Instal·lacions», i 3.2 «Metodologia».  
  
En cas contrari, es denegarà la sol·licitud d'impartició del programa per no tindre els requisits mínims exigibles en recursos pedagògics.  
  
En cas de superar els mínims descrits, la valoració final en l'apartat 3, «Recursos tecnicopedagògics», serà el resultat de calcular la mitjana aritmètica de la puntuació aconseguida en cada un dels seus subapartats.  
  
  
4. Adequació i oportunitat  
Es valorarà de forma individualitzada cada un dels següents indicadors:  
4.1. Capacitat de l'entitat per a garantir la disponibilitat dels recursos humans i materials especificats en el projecte socioeducatiu amb anterioritat al començament previst del curs, i oportunitat territorial d'autoritzar el programa formatiu de qualificació bàsica. Es denegaran per este motiu totes les sol·licituds de l'entitat que sobrepassen la seua capacitat organitzativa, de manera que s'adeqüe la programació anual d'accions formatives concedida a l'entitat amb la seua capacitat formativa real. L'anterior indicador es correlacionarà necessàriament amb l'oportunitat territorial, de forma que ha de tindre's en compte la xarxa consolidada de programes formatius de qualificació bàsica impartits en centres públics i centres o entitats col·laboradores amb millor puntuació, el nombre d'habitants de la localitat o zona/comarca, les qualificacions més demanades o convenients, amb l'objecte d'evitar ofertes superposades i de disposar d'una oferta coherent i de dimensió adequada de programes.  
  
Nivell del recurs Puntuació  
La capacitat del centre és prou per a garantir la impartició del primer curs dels programes formatius de qualificació bàsica i és oportú autoritzar-la en la localitat, comarca o zona 1 (valoració positiva).  
  
L'acció sol·licitada sobrepassa la capacitat en instal·lacions i equips del centre i/o hi ha un excés de programes idèntics o semblants en la localitat, comarca o zona 0 (valoració negativa).  
  
4.2. Grau de compliment de les obligacions contretes en convocatòries anteriors relatives als programes de qualificació professional inicial pel que fa a la impartició de la programació aprovada i en les condicions previstes en el projecte socioeducatiu i/o previstes en la resolució d'aprovació, i a la vista de l'informe de la Inspecció Educativa. Es tindran en compte, per a valorar este indicador, les renúncies als cursos programats i els motius al·legats per l'entitat que justifiquen esta circumstància, així com aquells casos d'incompliment real d'impartició de programes que no han sigut objecte de comunicació per l'entitat.  
  
Es considerarà incompliment greu de l'entitat i, per tant, es valorarà este indicador negativament en el supòsit de no haver impartit en les condicions fixades en la normativa vigent un percentatge igual o superior al 50 % dels programes autoritzats favorablement a l'entitat en convocatòries anteriors. En este sentit, l'activació del programa en les circumstàncies que s'indiquen en l'apartat 11.4 d'esta norma serà valorada negativament per la comissió de valoració dels programes formatius de qualificació bàsica en convocatòries successives a l'hora de valorar la capacitat i el compliment del corresponent projecte.  
  
  
Nivell del recurs Puntuació  
Compliment satisfactori: 1 (valoració positiva).  
Incompliment o renúncia igual o superior al 50 % dels programes autoritzats en convocatòries anteriors: 0 (valoració negativa).  
Els indicadors corresponents a l'apartat 4, «Adequació i oportunitat», no formaran part de la puntuació final del procés de valoració. No afectaran la resolució de l'expedient sempre que els valors de puntuació obtinguts siguen positius (puntuació 1). No obstant això, seran motiu de denegació de la sol·licitud presentada si, després de la baremació, algun d'estos obté valoració negativa (puntuació 0).  
  
Valoració final del procés d'avaluació  
  
Les sol·licituds que superen els llindars mínims indicats en esta orde obtindran una valoració final que serà el resultat de ponderar la puntuació dels diferents apartats, de la manera següent:  
  
1. TRAJECTÒRIA DE L'ENTITAT VALORACIÓ  
1.1. Experiència: 25 %.  
1.2. Prossecució d'estudis: 50 %.  
1.3. Inserció laboral: 25 %.  
Puntuació final de l'apartat 1.  
  
2. INFRAESTRUCTURA  
2.1. Instal·lacions: 33 %.  
2.2. Equipament: 33 %.  
2.3. Condicions ambientals, higienicosanitàries i de seguretat: 33 %.  
  
Puntuació final de l'apartat 2.  
  
3. RECURSOS TECNICOPEDAGÒGICS  
3.1. Disseny curricular: 33 %.  
3.2. Metodologia: 33 %.  
3.3. Professorat: 33 %.  
Puntuació final de l'apartat 3:  
  
PUNTUACIÓ FINAL DEL PROGRAMA  
  
4. ADEQUACIÓ I OPORTUNITAT  
4.1. Capacitat organitzativa i oportunitat territorial: 0 1.  
4.2. Compliment: 0 1.  
La puntuació final determinarà l'orde de prioritat d'aprovació de les accions fins a exhaurir el pressupost assignat.  
  
  
ANNEX II  
  
D'acord amb el que establix l'article 31 de l'Orde 73/2014, de 26 d'agost, de la Conselleria d'Educació, Cultura i Esport, per la qual es regulen els programes formatius de qualificació bàsica de la Comunitat Valenciana, es presentarà una memòria final de la forma següent:  
  
1. L'equip docent elaborarà una memòria quan finalitze el programa, que formarà part de la memòria del centre i que contindrà, almenys, els apartats següents:  
a) Dades estadístiques sobre l'alumnat.  
  
b) Valoració dels resultats acadèmics i de progrés de l'alumnat.  
  
c) Informe sobre la inserció sociolaboral aconseguida en acabar el programa per l'alumnat del curs anterior.  
d) Informe sobre la prossecució d'estudis.  
e) Dades sobre la participació de les famílies i d'altres que es consideren d'interés.  
f) Recursos humans, materials i comunitaris emprats.  
g) Valoració global del programa i específica del mòdul de Formació en Centres de Treball.  
h) Identificació de dificultats, necessitats i propostes de millora.  
  
2. Les direccions territorials amb competències en matèria d'educació, a través del seu servici d'Inspecció Educativa, supervisaran les memòries dels programes formatius de qualificació bàsica per als alumnes amb necessitats educatives específiques que s'impartisquen en el seu àmbit territorial.